Zajac, Pavol, poslanec NR SR (2015-10-06):
Vážený pán predsedajúci, pán navrhovateľ, dámy a páni, naozaj sa pokúsim byť stručný. V prvom rade chcem povedať, že podporujeme tento návrh zákona aj preto, že sme v minulosti – a ja osobne dvakrát – návrh na to, aby stáčanie tachometrov, budem hovoriť tak, aby mi občania rozumeli, lebo nie každý rozumie výrazu odometer, takže stáčanie tachometrov aby bolo trestný čin, tak som to navrhoval v minulosti podľa nemeckého vzoru. A naozaj aj v minulosti, a predpokladám, že aj navrhovateľom ide o to, aby sa nedialo to na Slovensku masívne, že v našich autobazároch alebo aj občania medzi sebou si predávajú autá, ktoré majú stočené kilometre, ľudovo povedané, a tým oklamú zákazníka toho, ktorý si kúpi nové auto. Ten to kupuje v dobrej viere, v tom, že automobil má menej kilometrov, to znamená, zaplatí za to auto viacej. Nevraviac o tom, že takáto nelegálna podľa mňa činnosť, kde ten nový zákazník si kúpi auto a to je oveľa staršie, ako ho kupuje aj podľa najazdených kilometrov, môže spôsobiť aj technické problémy. Môže spôsobiť novému majiteľovi aj technické problémy, pretože určité súčiastky v automobile sa povinne vymieňajú po určitých kilometroch a keď sa tak neudeje, môže to spôsobiť to, že takýto automobil môže byť aj nebezpečný a môže spôsobiť aj určitú haváriu a určité škody nielen materiálne, ale aj škody na životoch. Podľa mojich údajov, ktoré som získal v spolupráci s odborníkmi, poviem s odborníkmi zo spoločnosti SOVA, spoločnosť na ochranu vlastníkov automobilov, oni odhadujú, že takýchto áut sa na Slovensku ročne predá 130-tisíc, 130-tisíc áut odhadované je číslo, ktoré sa predajú so stočenými kilometrami. To je alarmujúce číslo, alarmujúce číslo, to je 130-tisíc oklamaných občanov Slovenska ročne. A nielen oklamaných, podľa mňa aj okradnutých. Pretože títo, ktorí, čo im to predávajú, vlastne získajú viac od nich, ako by za ten automobil prináležalo. Takže môže to spôsobiť technické problémy, môže to problém spôsobiť havárie na cestách, materiálne škody, škody na životoch, teda usmrtenie osôb, a ešte sú slovenskí občania okrádaní. Preto ten návrh podporujeme, nielen preto, že sme to v minulosti predkladali. Poviem, v čom sa naše návrhy líšia alebo filozofia tých návrhov. Tak v prvom rade, alebo poviem najprv to, v čom sa zhodujeme. Aj náš návrh, aj ten, ktorý som si mohol prečítať, od navrhovateľov zakazuje výrobu, distribúciu, predaj a reklamu softvéru a technických pomôcok, ktoré sú potrebné na stáčanie tachometrov. Takže v tom sa zhodujeme. A potom naše filozofie, ako sme to navrhovali, sa v niečom líšia. My sme sa naozaj inšpirovali nemeckým modelom a navrhovali sme to, aby každé stáčanie tachometrov bolo trestným činom aj s príslušnou teda trestnou sadzbou. Až do troch rokov sme navrhovali. Ja viem, už vtedy sme počúvali, že chceme spôsobiť to, aby občania na Slovensku navzájom na seba podávali trestné oznámenia, polícia bola zahlcovaná veľkým množstvom trestných oznámení. Ja som si to nemyslel ani vtedy, ani teraz. Naozaj aj náš úmysel bol, aby v prvom rade tí, ktorí majú firmy, autobazáre a túto činnosť robia, podľa mňa nelegálnu činnosť, aby tí boli v prvom rade postihovaní a aby na nich smerovali tie trestné oznámenia. Navrhovatelia idú trošku inou filozofiou a navrhujú veľmi prísne postihy, o ktorých sa môžeme v druhom čítaní aj baviť. Ja si osobne myslím, že by tie postihy možno mohli byť ešte vyššie pri opakovanej trestnej činnosti. A navrhujú, aby to boli prísne postihy, ktoré bude kontrolovať Slovenská obchodná inšpekcia. Nuž, aj podľa mojich informácií, ale aj podľa rozhovorov s niektorými novinármi nie som si istý, či Slovenská obchodná inšpekcia bude mať kapacitu, lebo ona vykonáva aj inú činnosť nielen túto, pri takomto enormnom množstve, ktoré na Slovensku sa deje. Len keď sa pozriem na to, koľko máme autobazárov, koľko tam je áut, koľko potencionálnych oznámení o tom, že príslušný autobazár pácha túto činnosť, z môjho pohľadu nelegálnu činnosť, preto sme to v minulosti navrhovali, aby to bol trestný čin, aby to vyšetrovala polícia. Myslím si, že prináleží dokazovanie takejto nelegálnej činnosti skôr polícii, ktorá má na to aj kapacity, aj určite skúsenosti. Slovenská obchodná inšpekcia môže byť zahltená enormnými podaniami, ktoré nemusí kapacitne zvládať. Takže v tom sa líšime. Ale meritum problému, a určite by som v druhom čítaní chcel prispieť, teda ak to prejde cez prvé čítanie, v tom alebo hľadajme riešenie v tom, aby sa nestávalo to, že buď polícia, alebo Slovenská obchodná inšpekcia bude túto nelegálnu činnosť vyšetrovať a príde do určitého autobazáru, príslušný automobil aj bude mať stočené kilometre, ale tá firma, autobazár ukáže doklad, že od príslušného občana XY kúpila ten automobil už so stočenými kilometrami. Či bude tá firma postihnuteľná, či ten príslušný autobazár bude postihnuteľný. Ak by sme toto dokázali do zákona dostať, to znamená, že aj autobazár, ktorý kúpil od takého občana so stočenými kilometrami takýto automobil, bude postihovateľný, tak s touto filozofiou by sa dalo súhlasiť. Druhá vec je, či by to Slovenská obchodná inšpekcia so svojimi kapacitami teda stíhala. Pretože tu vidím takú dieru v tom zákone. Aby sa naozaj nestalo potom následne národným športom, dneska je národným športom stáčať tachometre. Robia to firmy, nerobia to občania doma v garáži, ako navrhovateľ povedal, robí sa to sofistikovane. Sú na to firmy, autobazáry na to majú príslušných ľudí. Dokonca, dokonca, keď sme predkladali návrh zákona, sme našli desať, jedenásť, dvanásť firiem, ktoré to verejne inzerovali, že sú ochotné stáčať tachometre. Takže aby sa nestalo následne národným športom, že každý autobazár príde na túto fintu, že už od občana, od ktorého bude kupovať automobil, nechá si napísať nižšie kilometre a touto jednoducho fintou, podvodom, dosiahne to, že nebude postihovateľný, aj keď sa mu na to príde, že ten automobil stočené kilometre mal, pretože na to sa prísť dá. Samozrejme, automobily chodia na STK-čky, chodia na kontroly originality, tam sú tie miesta, kde sa to dá odkontrolovať. Mimochodom, dá sa to dneska odkontrolovať aj cez internet alebo cez príslušnú firmu. Takže myšlienku, filozofiu, že musíme niečo s touto nekalou činnosťou, ktorú máme v enormnom množstve na Slovensku, že musíme niečo aj legislatívne robiť, s tým sa dá súhlasiť. Samotný návrh ešte treba dopracovať. A na záver mi dovoľte úplne na odľahčenie povedať, že očakával som dneska vystúpenie pána kolegu Kolesíka, ktorý keď som druhýkrát prednášal tento návrh zákona, tu vystúpil s prejavom, kde stáčanie tachometrov alebo odometrov úplne poprel. A to jeho vystúpenie evidentne mal napísané od nejakých odborníkov z ministerstva dopravy. Nechcel som byť zlý, nechcel som jeho prejav zobrať a celý ho tu znova prečítať, pretože už vtedy som s ním nesúhlasil, ale čakal som, že dneska sa tu príde k tomu vyjadriť. Na záver drobná poznámka. Trošku mi vadí vo vašom návrhu, prečo ste do toho namontovali tie antiradary, lebo sa mi zdá, že s tou filozofiou zákona veľmi nesúvisia. Mimochodom, cez prvé čítanie prešiel zákon o cestnej premávke, vládny návrh zákona od pána Kaliňáka, zdá sa mi, že tie antiradary, teda keď vláda alebo vládni poslanci chceli riešiť, že to prináležalo do toho návrhu zákona. Tu pri týchto odometroch, tachometroch, ktoré riešite, sa mi to zdá nenáležité. Ďakujem za pozornosť.